Ռոբերտ Լանտոս

Ռոբերտ Լանտոս (, ), հունգարական ծագմամբ կանադացի կինոպրոդյուսեր, Կանադայի օրդենի անդամ։ 1970-ական և 1990-ական թվականներին կարևոր դեր է խաղացել կանադական կինոարտադրության զարգացման գործում։ Ատոմ Էգոյանի հետ միասին եղել է «Արարատ» (2002) ֆիլմի պրոդյուսերը։

Կենսագրություն
Ռոբերտ Լանտոսը ծնվել է 1949 թվականի ապրիլի 3-ին Բուդապեշտում, Լազլո և Ագնես (օրիորդական ազգանունը՝ Բոդոր) Լանտոսների ընտանիքում։ Հայրը եղել է մեխանիկ և բեռնափոխադրումներով զբաղվող տրանսպորտային ընկերության սեփականատեր։ Ռոբերտ Լանտոսի մանկությունն անցել է Ուրուգվայի մայրաքաղաք Մոնտեվիդեոյում, ուր նրա ծնողները մեկնել էին 1956 թվականի Հունգարական հեղափոխությունից հետո։ 1963 թվականին Լանտոսների ընտանիքը տեղափոխվել է Կանադա։ 1970 թվականին Ռոբերտ Լանտոսն ավարտել է ՄաքԳիլի համալսարանը՝ ստանալով բակալավրի աստիճան։ 1972 թվականին նույն համալսարանում ստացել է գրականագիտության մագիստրոսի աստիճան։ 1972 թվականին Լանտոսը հիմնադրել է Vivafilm դիստրիբյուտերական ընկերությունը, որ արտասահմանյան ֆիլմերը տարածում էր կանադական շուկայում։ 1975 թվականին նա ստեղծել է RSL Entertainment պրոդյուսերական ընկերությունը, որի միջոցով հանդես է եկել որպես 15 ֆիլմերի պրոդյուսեր։ Հետագայում Vivafilm и RSL Entertainment ընկերության հիման վրա Ռոբերտ Լանտոսն ստեղծել է Alliance Communications Corporation ընկերությունը, որը դարձել է կանադական խոշորագույն հեռուստա- և կինոընկերությունը։ Մինչև 1998 թվականը Լանտոսը եղել է ընկերության գլխավոր տնօրենը, այնուհետև վաճառել է իր ակցիաների վերահսկիչ փաթեթը, ինչից հետո որպես ֆիլմերի պրոդյուսեր հանդես է գալիս Serendipity Point Films ընկերության միջոցով։

Ռոբերտ Լանտոսը եղել է ավելի քան 30 գեղարվեստական ֆիլմերի պրոդյուսեր, որոնց թվում են «Ոսկե գլոբուսի» և «Օսկարի» ներկայացված «Արևելյան խոստումներ» () և «Թատրոն», «Ոսկե գլոբուսի» ներկայացված «Արևի լույս» (), «Օսկարի» ներկայացված և Կաննի կինոփառատոնի ժյուրիի գրան պրիի արժանացած «Փառավոր ապագա» (), Բեռլինի կինոփառատոնի «Արծաթե արջ» մրցանակի արժանացած «Էկզիստենցիա» (), Կաննի կինոփառատոնի ժյուրիի հատուկ մրցանակի արժանացած «Ավտովթար», 1994 թվականին Կաննի կինոփառատոնում Կինոմամուլի միջազգային ֆեդերացիայի հատուկ մրցանակի արժանացած «Տարաշխարհիկություն» (), «Ջինի» մրցանակի արժանացած «Որտեղ է թաքնված ճշմարտությունը» (), «Սև թիկնոց» () ու «In Praise of Older Women» ֆիլմերը, ինչպես նաև Կանադայում մեծ հաջողություն ունեցած «Ցախավելներով տղամարդիկ» () և Հռոմի կինոփառատոնում տղամարդու լավագույն դերակատարման համար մրցանակի արժանացած «Փշուրներ» () ֆիլմերը։ «Joshua Then and Now» (1985), «Ֆելիցիայի ճանապարհորդությունը» (1999), «Աստղային հիվանդություն» (2000) և «Արարատ» (2002) ֆիլմերն ընդգրկվել են Կաննի կինոփառատոնի հատուկ ցուցադրության ծրագրում։

Ռոբերտ Լանտոսը Կանադայի օրդենի անդամ է (երկրի բարձրագույն քաղաքացիական մրցանակ), ՄաքԳիլի համալսարանի պատվավոր դոկտոր և Indigo Books and Music և Entertainment One ընկերությունների նախագահների խորհրդի անդամ։

2015 թվականի Տորոնտոյի միջազգային կինոփառատոնի ժամանակ հայտարարվել է, որ Ռոբերտ Լանտոսը Canadian Media Production Association-ի կողմից ճանաչվել է խաղարկային ֆիլմերի լավագույն ռեժիսոր։

Ռոբերտ Լանտոսը կրիշնայական գուրու Սվամի Շիվարամայի ազգականն է։

Ծանոթագրություններ

Արտաքին հղումներ
 
 Canadian Film Encyclopedia  
 Maclean’s Magazine profile at The Canadian Encyclopedia 

Հունգարացի պրոդյուսերներ
Կանադացի կինոպրոդյուսերներ